Псауныгъэм игъэпытапI | Адыгэ Макъ\nУрысыем и Мафэ фэгъэхьыгъэ марафонэу кушъхьэфэчъэ спортымкIэ Мыекъуапэ щыкIуагъэм Адыгэ Республикэм и ЛIышъхьэу КъумпIыл Мурат, Правительствэм, Парламентым, районхэм якъулыкъушIэхэр, физкультурэм пыщагъэхэр хэлэжьагъэх. Марафоныр рагъэжьэным ыпэкIэ ти ЛIышъхьэу КъумпIыл Мурат спорт зэIукIэгъум къыри­хьылIагъэхэм къафэгушIуагъ, гъэхъагъэхэр ашIынэу афиIуагъ.\nМыекъуапэ иурамхэм кушъхьэфачъэ­хэмкIэ километрэ 28-рэ къащакIугъ. КъумпIыл Мурат, Урысыем кушъхьэфэчъэ спортымкIэ ихэшыпыкIыгъэ командэ хэтхэу Ирина Журба, Елизавета Арчибасовар, нэмыкI спортсменхэри марафоным щытлъэгъугъэх. Правительствэм икъулыкъушIэхэу Сапый Вячеслав, КIэрэщэ Анзаур, Мэрэтыкъо Рустем, Мырзэ Джанбэч, Парламентым и Тхьаматэу Владимир Нарожнэр, фэшъхьафхэри нэплъэгъум итыгъэх. Тэхъутэмыкъое, Красногвардейскэ районхэм къарыкIыгъэхэм гущыIэгъу тафэхъугъ. Красногвардейскэ районым иадминистрацие ипащэу Осмэн Альберт къызэрэтиIуагъэу, марафоныр цIыфхэм ашIогъэшIэгъон.\nХэгъэгу зэошхом иветеранэу Валентин Жуковым илъэс 95-рэ ыныбжь. Апэ итэу зы къекIокIыгъом ар хэлэжьагъ, зэкIэми анахьыжъыгъ. Богдан Прокопен­кэмрэ Артур Карагалиевымрэ анахьыкIэх, илъэситIу ныIэп аныбжьыр. Спорт унагъохэм къа­хэпхыщтыр къэшIэгъуаеу щытыгъ. Марина Васильевар Мыекъопэ гандбол командэу «Агу-Адыифым» щешIэ, ишъхьэгъусэу Руслъан медицинэм иIофышI. ЯсабыитIу ягъусэу марафоным чанэу зыкъы­щагъэлъэгъуагъ.\n— Илъэс къэс марафоным хэлажьэхэрэм япчъагъэ зэрэхахъорэм тегъэгушIо. КIэлэцIыкIухэри, зыныбжь хэкIотагъэхэри Iофтхьабзэм щызэIукIагъэх. Кушъхьэфэчъэ спортым имыза­къоу, нэмыкI спорт лъэпкъхэмкIи зэIукIэгъухэр зэхэтщэщтых. Спортым цIыфхэм япсауныгъэ егъэпытэ, — къы­Iуагъ КъумпIыл Мурат.